DRIETOMA. Trest odňatia slobody na dva roky hrozí vodičovi Suzuki Swift, ktorý jazdil na ceste I/9 v Drietome (okres Trenčín) pod vplyvom alkoholu a napriek doživotnému zákazu šoférovať.Prečítajte si tiež:
Štyridsaťšesťročného muža z okresu Trenčín zastavila a kontrolovala policajná hliadka z Trenčína, informovala v piatok TASR Elena Antalová z Krajského riaditeľstva Policajného zboru v Trenčíne.
"Pri cestnej kontrole policajti vodiča vyzvali k predloženiu dokladov potrebných k vedeniu vozidla a k podrobeniu sa dychovej skúške. Policajti mu namerali 1,17 mg/l, čo predstavuje 2,44 promile alkoholu v dychu. Opakovaná dychová skúška ukázala hodnotu o niečo nižšiu, a to 2,35 promile alkoholu v dychu," uviedla Antalová.
Policajti podľa nej pri kontrole ďalej zistili, že muž nemá pri sebe vodičský preukaz. "Lustráciou v evidenciách vodičov zistili, že mu Okresný súd v Trenčíne uložil trest odňatia slobody na jeden rok s podmienečným odkladom na dva roky a taktiež mu uložil zákaz činnosti viesť motorové vozidlá akéhokoľvek druhu na doživotie," ozrejmila.Prečítajte si tiež:
Policajti vodičovi v zmysle zákona obmedzili osobnú slobodu. "Po vytriezvení ho neminulo obvinenie z prečinov ohrozovania pod vplyvom návykovej látky v súbehu s prečinom marenie výkonu úradného rozhodnutia. Za uvedené trestné činy v zmysle zákona hrozí trest odňatia slobody až na dva roky," dodala Antalová.